Sam premijer jasno aludira na kriminalnu pozadinu slučaja, prijeteći da će sam to provjeriti i da ima još sumnjivih poslova. Ako on nešto zna to treba javno reći. Ako sumnja, a ne zna točno, treba prijaviti DORHu. A ako nije siguran treba ostati kod toga da u Linića nema povjerenja

RIJEKA Nezavisni zastupnik u kvoti SDP-a Josip Kregar, koji već dugo kritizira šefa SDP-a Zorana Milanovića zbog manjka demokracije u stranci, na Facebook profilu je uoči današnje sjednice kluba zastupnika SDP-a napisao otvoreno pismo pod naslovom “Milanović i drugi grijesi” u kojemu poziva premijera da objesni razloge smjene Slavka Linića te kaže da, ako je iza njega bilo kriminala, to i javno potvrdi.

Kregar slovi za pripadnka Linićeve grupe zastupnika, koja radi na prikupljanju potpisa kojim će iskazati nepovjerenje premijeru.Sjednica kluba je u 18 sati danas.

Evo što je na FB napisao Kregar: “Danas popodne skupit će se članovi Kluba SDP u Saboru. Raspravit će – tko zna što, jer se to ne najavljuje – svakako i odlazak Slavka Linića.

I ako sam svoje stavove već rekao javno kao nestranačkom zastupniku pozvanom na klub, neke stvari moram ponoviti. Slavko Linić smjenjuje se radi toga što nema povjerenje predsjednika vlade niti predsjednik i vlada imaju njegovo povjerenje.

Usput su izgovorene pohvale njegovom zalaganju, stručnosti priznato da iako ima neugodan i nepopularan zadatak ima izvjesno povjerenje javnosti. No iza tog se skriva više paradoksa i nelogičnosti.

Najprije lansirane su i informacije da se radi o mogućem kriminalu. Činjenice baš to ne potvrđuju, ali mreža njegovih prijatelja (partnera?) koji nisu poznati po etičkom poduzetništvu upozorava, izbor suradnika otkriva zakulisne svađe i borbu za moć u Ministarstvu.

Sam premijer jasno aludira na kriminalnu pozadinu slučaja, prijeteći da će sam to provjeriti i da ima još sumnjivih poslova. Ako on nešto zna to treba javno reći. Ako sumnja, a ne zna točno, treba prijaviti DORHu. A ako nije siguran treba ostati kod toga da u Linića nema povjerenja.

Ako se radi samo o pitanju dobre suradnje i povjerenja, tada to treba razriješiti na Vladi i u stranci. Suprotno dojmu koji se stvara u medijima, ne on već stranka pobijedili su na izborima i ne radi se o odnosu osoba već pitanju stava stranke.

Čak ni stranka ne smjenjuje i bira već Sabor, i to onda traži jasnije objašnjenje. To tim prije ako su istinite pohvale za rad. Dakle, treba osuditi metodu i redoslijed odluka.

Ali ..Što ako su aluzije na kriminal točne? Zašto nije najprije išla prijava DORHu koji bi prijavu provjerio i dalje postupao? Ako s nešto znalo o drugim poslovima i slučajevima zašto su prikrivani do ove zgode?

Doveden sam, politikom gotovog čina, u idiotsku poziciju da principijelno branim vlast i njene ministre koju sam podržavao (i birači!) ali da se ispostavi da se radi o kriminalcima koju su iznevjerili obećanja i povjerenje, ili da se prilagodim realnostima drske borbe za vlast, u stranci i državi.

Bolje bi se osjećao da Linića mogu tražiti da podnese ostavku radi gubitka javnog povjerenja (vidi slučajeve Sabo i Merzel) pa da time olakša djelovanje Vlade i pomogne stranci, no sada je optužba nejasna u motivima (gdje su novci i zašto?), nelogična u obrazloženjima, no jasna u tome da se radi o sukobu frakcija.

Je li Linić kriminalac? Ili neželjeni konkurent za popularnost i zasluge? Ne smatram dobrim ni to da se ovakve zakulisne borbe odgađaju do izbora jer će tada Milanović teže braniti svoje greške i neuspjeh.

Je li pošteno šutjeti i tvrditi da to nije moj sukob jer nemam razumijevanja za takve igre. Je li pošteno sakriti svoje gađenje prema metodi? Ne smije se šutjeti kod blesavih argumentacija i izjava aktera o slučaju?

Mislim da treba reći da se SDP spustio na razinu obračuna kakve smo donedavno viđali u HDZ-u. “Power tends to corrupt, and absolute power corrupts absolutely. Great men are almost always bad men” Lord Acton, 1887”, stoji u postu na FB.